詩贈王從善
作者：孔平仲
朝代：宋

paragraphs: 廣庭試群材，俊筆馳短晷。
鎖廳爭第一，乃後二三子。
騎龍失頭角，十載困泥滓。
泛舟自淮南，得邑窮楚尾。
江上始相逢，清名久吾耳。
油然睹顔色，悅澤已可喜。
博學有淵源，高談見根柢。
有如萬斛鍾，久叩聲益起。
如君豈易得，蹭蹬乃在此。
棫樸析爲薪，奈何遺杞梓。
我本世畸人，儳焉頑似鄙。
一官傍松楸，自足勝朱紫。
功名已灰心，藜藿思沒齒。
欲結方外遊，徜徉訪雲水。
聞君亦有意，不戀五斗米。
笑指廬山高，論交從此始。